Matovič, Igor, podpredseda vlády a minister financií SR (2021-12-03):
Myslím, že dnes by sa mohlo stihnúť o tomto návrhu zákona hlasovať, tak mi dovoľte, aby som sa pred tým hlasovaním vám poslednýkrát prihovoril, lepšie povedané, aby som prehovoril niektorým do duše. Áno, možno ten príhovor, je evidentné podľa vašich postojov, bude zbytočný, lebo vaše srdcia sú zatvrdnuté. Nenávidíte Matoviča, robíte politiku čím horšie na Slovensku, tým lepšie pre vás, tým lepšie percentá, tým väčšia šanca, že sa vrátite k moci, tým väčšia šanca, že budete vládnuť, keď ste doteraz nevládli, a chcete naďalej zneužívať pandémiu na to, aby ste bojovali svoj politický boj. Je to podlé, je to nízke a mrzí ma to. Napriek tomu si myslím, že čísla, ktoré vám teraz postupne predstavím, by mohli nejakým zázračným spôsobom zmäkčiť aspoň niektoré srdcia. Za november zomrelo z 1 184 ľudí na Slovensku 1 066 ľudí s vekom 60+. Je to 90 %. Od začiatku pandémie zo 14 434 ľudí zomrelo 12 890 s vekom 60+. Je to 90 %. Za včera, keď som si teraz čítal správu, máme 15 278 pozitívnych prípadov pri pozitivite 36 %, čo znamená, že zďaleka tých 15-tisíc pozitívnych prípadov nie je skutočný počet prípadov, lebo čím väčšia pozitivita, tým väčší znak toho, že počet testov nie je dostatočný. A ten počet testov bol dosť výrazný na naše pomery, bolo to viac ako 40-tisíc testov. 3 404, to je počet pacientov v nemocniciach. Z toho opäť približne 90 % ľudí, ktorí sú s vekom 60+. 630 ľudí na jednotkách intenzívnej starostlivosti. Opäť, opäť viac ako 90 % s vekom 60+. 302 ľudí na umelej pľúcnej ventilácii. Opäť viac ako 90 % s vekom 60+. Vieme sami, že z pľúcnej ventilácie cesta späť je veľmi malá pravdepodobnosť. Títo ľudia z veľkej väčšiny pribudnú do štatistiky mŕtvych a opäť to budú ľudia s vekom 60+. 372 je počet omikron prípadov v provincii Gauteng v Južnej Afrike, čo je provincia v podstate taká tá okolo hlavného mesta, okolo Pretórie, okolo Johannesburgu, kde sa objavil omikron. 372 – 18. 11., presne pred dvomi týždňami, včera – 8 280, nárast o 2 100 % v priebehu dvoch týždňov. Keď pred tými dvomi týždňami tam pozitivita testov bola 1,7 %, včera bola 22,7 %. Rútime sa, páni, do katastrofy. Starí ľudia na Slovensku, ktorí sa sami brániť nevedia, volajú o pomoc ako smädní na púšti a keď vy sa rozhodnete ich nevypočuť, keď vy sa rozhodnete hodiť dôchodcov cez palubu, bude to len a len vaše svedomie. Žiadne politické výhovorky v budúcnosti nebudú hrať žiadnu váhu. Ľudia si budú klásť jedinú otázku, či ste v tej správnej chvíli urobili správne rozhodnutie, alebo ste politikárčili vtedy, kedy politika mala ísť úplne bokom. 12 700 eur je spoločenská hodnota jedného zaočkovaného seniora nad 60 rokov, ktorú vypočítal Útvar hodnoty za peniaze. Čokoľvek, čo investujeme menej do zaočkovania týchto ľudí, je plus pre nás všetkých. Nielen preto, že zachránime alebo ochránime zdravie a životy týchto starých ľudí, našich rodičov podotýkam, našich rodičov, starých rodičov, ale aj tým, že ochránime následne ekonomiku, že ochránime bielu medicínu v nemocniciach pre chorých ľudí, že umožníme, aby ľudia sa mohli naďalej byť operovaní na plánovaných operáciách. Ale to rozhodnutie máme len, len a len my v rukách. Nikdy inokedy ako v čase vojny, ako v čase tých najväčších kríz, ako v čase pandémie by politika nemala hrať pri takýchto rozhodnutiach menšiu rolu, ako je to dnes. Deväťdesiat percent ľudí v nemocniciach je s vekom nad 60+. Deväťdesiat z mŕtvych je s vekom nad 60+. Títo ľudia si zaslúžia našu pomoc. Mnohí z nich sa do toho dostali len preto, lebo my sme nezvládli komunikáciu, že sme nechali, aby hocijaké fašistické hovno svojimi drístami, čo tu tlačí jak opica pred kamerami a na námestiach, ovládli a zblbli ich mysle. A dnes si vyberáme, či sa postavíme na stranu týchto fašistických hovien a budeme kryť im chrbát... (Prerušenie vystúpenia predsedajúcim.)